Bookstagram

Anglicizmus bookstagram vznikol zo spojenia slova books, ktoré v anglickom jazyku znamená „knihy“, s názvom aplikácie Instagram. Označuje komunitu v rámci aplikácie Instagram, ktorej členovia svojou vizuálnou a písanou tvorbou prejavujú vášeň pre čítanie. Ich účty zvyčajne tvoria čitateľské názory, knižné odporúčania a fotografie. Tento termín začal ako hashtag na sociálnej sieti, pomocou ktorého mohli čitatelia nájsť svoje obľúbené knihy, prečítať si recenzie alebo sa pridať k online knižným klubom. V súčasnosti bookstagram tvorí viac ako 60 miliónov príspevkov (a toto číslo stále stúpa).

 Používatelia 
Bookstagrameri sú používatelia Instagramu, ktorí sa na svojich účtoch venujú knihám. Prostredníctvom obrázkov alebo videí vytvárajú príspevky a obsah založený na prečítaných knihách a názoroch na ne. Sú tiež označovaní ako „noví literárni tvorcovia trendov“.

 Obsah 
Niekoľko typov príspevkov, ktoré bookstagrameri publikujú:

 Book Haul (zbieranie kníh): V angličtine slovo haul znamená „niečo, čo je kúpené“. Od toho si môžeme odvodiť význam slovného spojenia ako „zaobstarávanie si kníh, ktoré čakajú na prečítanie“.
 Wrap Up (zhrnutie): Ako naznačuje samotný význam slova v angličtine, Wrap up označuje knihy, ktoré bookstagramer prečítal za mesiac.
 Unboxing (rozbaľovanie): Toto slovo anglického pôvodu znamená „otvoriť niečo, čo je zabalené“. Členovia bookstagramovej komunity ho používajú na označenie obsahu, v ktorom otvárajú balíky s knihami, ktoré im prišli. Zvyčajne to robia naživo, aby ich sledovatelia videli, ako starostlivo je každý výtlačok zabalený.
 TBR (To Be Read) (na prečítanie): Ako naznačuje anglický význam tohto slovného spojenia, ide o zoznam kníh, ktoré sa čitateľ snaží prečítať za mesiac.
 Výzvy alebo booktags: Sú to výzvy, ktoré nabádajú bookstagramerov, aby zostavili zoznamy kníh podľa témy, napríklad najobľúbenejšie, najromantickejšie atď.
 Recenzie: Čitatelia v nich opisujú prečítané dielo a vyjadrujú osobný názor.
 Literárne novinky: Najnovšie knihy vydavateľstiev, ktoré si bookstagrameri vyberajú podľa svojich preferencií a predstavia ich na svojom účte. Zvyčajne to robia raz za mesiac.
 Odporúčania: Bookstagrameri odporúčajú knihy, ktoré sa im páčili, aby sa z nich mohli tešiť aj ostatní čitatelia.
 Skupinové čítania: Skupinové čítania organizované človekom spravujúcim profil, počas ktorých sa účastníci dohodnú na obmedzenom čase na prečítanie určitých kapitol a následnej diskusii.

Čo sa týka štýlu príspevkov, bookstagrameri používajú rôzne zdroje. Napríklad stránky ako Pinterest ponúkajú šablóny na vytváranie obsahu. Napriek tomu, že používatelia tejto sociálnej siete kladú dôraz na estetiku, to, čo o knihe napíšu, je najdôležitejšie. Bookstagrameri tiež využívajú zdroje poskytované samotnou sociálnou sieťou. Napríklad vďaka hashtagu alebo označeniu „Bookstagram“ sa vedia dostať ku všetkým typom obrázkov súvisiacich s literatúrou a dokonca aj k produktom súvisiacim s knihami a čítaním. Medzi populárne hashtagy v komunite patria #instabooks, #ireads, #bookstagram, #bookstagramers alebo #books.

 Špecifický žargón 
Komunita používa na opis zápletky kníh nasledujúce motívy:

 Enemies to Lovers (z nepriateľov milenci): Knihy, v ktorých sa romantický vzťah vyvinie medzi dvoma súperiacimi postavami.
 Friends to Lovers (z kamarátov milenci):V týchto románoch sú postavy najprv kamarátmi a až neskôr zistia, že k sebe cítia romantickú lásku.
 Instalove (láska na prvý pohľad): Keď sa hlavné postavy do seba zamilujú pri prvom stretnutí.
 Rich and Poor (boháč a chudák): Keď sa do seba zamilujú postavy z odlišných spoločenských vrstiev, a je to relevantné pre zápletku.
 Fan Fiction (dielo napísané fanúšikmi): Knihy, pri písaní ktorých sa autor alebo autorka inšpiroval/a slávnou osobnosťou a táto osoba sa odráža v niektorej z postáv príbehu.
 Fake Dating (falošné randenie): V tomto type románu musia postavy svoj vzťah predstierať, no nakoniec sa do seba skutočne zamilujú.

 Vplyv 
náhľad|Príklad obrázka použitého pri recenzii na Bookstagrame.
Niekoľko dôsledkov vzniku bookstagramovej komunity:

 Autori a autorky teraz dokážu vidieť, čo si čitatelia myslia o ich dielach. Nemusia čakať na autogramiády, ale môžu si prečítať rozsiahle a komplexné recenzie. To im umožňuje zlepšovať sa a lepšie sa prispôsobiť preferenciám svojho publika.
 Čitatelia si navzájom priamo odporúčajú knihy, ktoré práve čítajú, a odhovárajú ostatných od tých, ktoré sa im nepáčili. Dobrá a pôsobivá kniha by vďaka tejto komunite mohla získať ešte viac čitateľov.
 Podporuje čitateľské návyky medzi mladými ľuďmi, ako aj interakciu medzi čitateľmi. To zároveň zvyšuje predaj kníh.
 Vytvára komunitu, pretože uľahčuje nájdenie ľudí s rovnakým čitateľskými záujmami. To uľahčuje rozprávanie o knihách a tiež vytváranie spoločných čitateľských skupín.
 Funguje ako katalóg, pretože vďaka niektorým účtom je možné zistiť, ktoré knihy stáli za to a ktoré čitateľov vo všeobecnosti sklamali.
 Propaguje knihy pre vydavateľstvá, pretože niektoré z nich uzatvárajú dohody s niektorými používateľmi o tom, že napíšu recenzie a urobia reklamu výmenou za bezplatné výtlačky.
 Bookstagram tiež vytvoril a posilnil vzťahy v čitateľskej komunite LGBTQ+, keďže im uľahčuje vzájomný kontakt, zdieľanie kníh súvisiacich s ich komunitou a skupinové diskusie a rozprávanie.
 Táto komunita tiež propaguje diela napísané autormi a autorkami inej farby pleti. Niektoré vydavateľstvá vydávajú knihy, ktoré sú zvlášť označené, a to vďaka komunite, ktorá vzniká na sociálnej sieti.

Na druhej strane, piate miesto v štvrtom ročníku súťaže „Učíme čítať“, ktorú organizovala Medzinárodná univerzita vo Valencii a Nadácia José Manuela Laru (FJML), získala Dolores Teresa Sutil Oya za svoj projekt „Čítateľská výzva: @exploradoresdelecturas“. Cieľom projektu bolo spojiť výučbu čítania s využitím informačných a komunikačných zdrojov. Okrem toho vytvorila účet na Bookstagrame, aby šírila informácií o svete čítania a literatúry.

 Podujatia 
Niektoré literárne podujatia oslovili bookstagramerov hashtagmi a propagáciou. Patria sem:

 Kokoro Book Fest, v Peru.
 Feria del Libro de Valencia, stretnutia #LecturaEnRedes
 Infoblog de América Latina, podujatie, ktoré spája komunity BookTube, Bookstagram a Blogs.
 Feria del Libro de Madrid, stretnutie Bookstagramerov.
 Feria Internacional del Libro, v Mar de Plata.
 Feria del Libro de Buenos Aires.
 Festival 42, v Barcelone.

 Referencie 

 Externé odkazy 
 #bookstagram na Instagrame

 Zdoj 

Kategória:Literatúra
Kategória:Instagram
Kategória:Virtuálne komunity
Kategória:Internetové mémy